ທ່ານ Putin ​ສາບານ​​ໂຕ ​ເປັນ​ປະທານາທິບໍດີຣັດເຊຍ ​ສະ​ໄໝ ​ທີ 3 (ສະໄລດ໌ກັບວີດີໂອ)
ທ່ານ Putin ໄດ້​ຖືກແຕ່ງຕັ້ງໃຫ້ ເປັນນາຍົກລັດ​ຖະມົນຕີ​ ​ເວລາພົ້ນຈາກ​ຕໍາແໜ່ງປະທານາທິບໍດີ ​ໃນ​ປີ 2008.
ທ່ານ Vladimir Putin ຂອງຣັດເຊຍ ໄດ້ເຂົ້າສາບານໂຕໃນວັນຈັນມື້ນີ້ ເພື່ອເຂົ້າຮັບ ຕໍາແໜ່ງ ເປັນປະທານາທິບໍດີ ຄັ້ງປະຫວັດສາດສະໄໝ ທີ່ 3 ໃນພິທີສະເຫຼີມສະຫຼອງທີ່ຍິ່ງໃຫຍ່ອະລັງການ ທີ່ໄດ້ມີບັນດາແຂກຜູ້ມີກຽດປະມານ 2,000 ຄົນນັ້ນ ທ່ານ Putin ໄດ້ວາງມືຂອງທ່ານໃສ່ເທິງປຶ້ມລັດຖະທໍາມະນູນ ແລະ ປະຕິຍານຕົນວ່າ “ຈະເຄົາລົບນັບຖືແລະປົກປ້ອງສິດທິແລະເສລີປະຊາທິປະໄຕ ຂອງປະຊາຊົນ ” ທາງຕໍາຫຼວດໄດ້ມີການຮັດກຸມແລະຮັກສາຄວາມປອດໄພຢ່າງເຂັ້ມງວດໃນກຸງ Moscow ກ່ອນພິທີສາບານໂຕເຂົ້າຮັບຕໍາແໜ່ງ ທ່ານ Putin ໄດ້ຮັບຕໍາແໜ່ງເປັນນາຍົກລັດຖະມົນຕີ ຂອງ ຣັດເຊຍ ເວລາລົງຈາກ ອຳນາດປະທານາທິບໍດີ ໃນປີ 2008 ພຸ້ນ ທ່ານໄດ້ຊະນະການເລືອກຕັ້ງເປັນປະທານາທິບໍດີຢ່າງຖ້ວມລົ້ນ ໃນວັນທີ 4 ເດືອນ ມີນາຜ່ານມາ ທາງຝ່າຍຄ້ານບໍ່ນັບຖືໄຊຊະນະດັ່ງກ່າວ ແລະເອີ້ນການເລືອກຕັ້ງດັ່ງກ່າວວ່າ ເປັນການລັກຂະໂມຍຄະແນນສຽງ ບັນດາຜູ້ນໍາຂອງໂລກໄດ້ຮັບເອົາໄຊຊະນະຂອງ ທ່ານ Putin ດ້ວຍຄວາມບໍ່ເຕັມໃຈ ປານໃດ ແລະ ພວກນັກສັງເກດການນາໆຊາດໄດ້ກ່າວເຖິງ ການເລືອກຕັ້ງດັ່ງກ່າວ ວ່າເປັນການຫາທາງເຂົ້າຂ້າງທ່ານ Putin ພວກຕໍາຫຼວດຣັດເຊຍໄດ້ປະທະກັບ ພວກປະທ້ວງທີ່ມີປະມານ 20,000 ຄົນ ທີ່ທໍາການຕໍ່ຕ້ານທ່ານ Putin ໃນວັນອາ ທິດວານນີ້ ພວກເຈົ້າໜ້າທີ່ທີ່ໃສ່ໝວກກັນກະທົບ ໄດ້ທຸບຕີພວກປະທ້ວງດ້ວຍໄມ້ຄ້ອນ ແລະກໍ ໄດ້ຈັບກຸມ ສິບກ່ວາຄົນຫຼັງຈາກທີ່ໄດ້ມີການປະທະກັນເກີດຂຶ້ນ ລະຫວ່າງສອງຝ່າຍ ໃກ້ໆກັບຂົວຂ້າມແມ່ນໍ້າ Moscow ໄປຫາວັງ Kremlin